Rijeka, 21. veljače 2020.g.

**NAJAVA DOGAĐANJA**

**U PREPUNOM SUSJEDSTVU MATULJI, UZ JUBILARNU 25. ZVONČARSKU SMOTRU,**

**OTVOREN FESTIVAL *ZVONA SU SPONA***

**Jubilarnom *25. Zvončarskom smotrom Općine Matulji*, fotografiranjem za *Prvu miću kartulinu za 100 let za velu vremensku kapsulu* i *Pusnim retrovizorom* *- parkom pokretnih maski,* uz tisuće posjetitelja, maškara i zvončara, u subotu je svečano otvoren festival susjedstva Matulji pod nazivom *Zvona su spona,* u sklopu programa 27 susjedstava Europske prijestolnice kulture.**

***Pusni retrovizor***, u parku ispred zgrade Općine Matulji, plijenio je pažnju i izazvao veliko oduševljenje djece i odraslih. Maske velikih dimenzija koje su izrađene prema idejama i nacrtima „domaćeh pusneh inžinjeri“ Udruge Vavek parićani prikazale su retrospektivu pokretnih maski posljednjih 30-ak godina.

Na istom mjestu, intervenciju u prostoru - postavljeni barkod tradicijskih zvončarskih puteva s koordinatama polazišnih točki, simbolično su otvorili mali zvončari i zvončarske grupe s područja Općine Matulji, a sve se fotografski zabilježilo i za ***Prvu miću kartulinu za 100 let za velu vremensku kapsulu*.** **Vremenska kapsula 27 susjedstava Europske prijestolnice kulture** sadrži poruku koju svako od susjedstava ostavlja za budućnost, na način da polaže svoju poruku u kapsulu i na otvaranju sljedećeg festivala susjedstva prenosi je dalje, nakon čega će se kapsula pohraniti na 100 godina. **Vremensku** **kapsulu je tijekom svečanosti samog otvorenja festivala iz ruku članice tima susjedstva Čavle, načelnice Općine Čavle Ivane Cvitan Polić, preuzela članica tima susjedstva Matulji Sabina Frlan.**

U protokolarnom dijelu, na gotovo proljetnom suncu, publici su se obratili i zamjenica načelnikaOpćine Matulji **Eni Šebalj,** predstavnik grupe Vlahov Breg - Korensko, koji ove godine imaju ključ Općine **Mauro Viskočilo**, zatim predsjednica tima susjedstva Matulji **Đeni Šamanić**, voditeljica programa 27 susjedstava EPK **Branka Cvjetičanin**, načelnik Općine Matulji **Mario Ćiković**, gradonačelnik Rijeke **Vojko Obersnel** i župan Primorsko-goranske županije **Zlatko Komadina**, a okupljene su pozdravili i predstavnici europskog susjedstva Matulja, profesori i studenti **Katedre alternativnog i lutkarskog teatra na DAMU – Akademiji izvedbenih umjetnosti u Pragu.**

Potom je **kroz centar Matulji prošla i jubilarna 25. Zvončarska smotra, u kojoj je sudjelovalo oko 2000 sudionika od čega više od 1000 zvončara**. U svojim su maskama prošetali mališani **Dječjeg vrtića Matulji**, članovi **Udruge umirovljenika Matulji**, maškarane grupe ***Zijat, sost, tancat i pit*** te ***Vavek parićani***, a sve su predvodili **Meštar Toni**, ovogodišnja kraljica Riječkog karnevala **Dora Pilepić**, kao i **dosadašnje matuljske kraljice i pratilje Riječkog karnevala**.

Nakon njih, čarobnu atmosferu među posjetiteljima vrlo su lako stvorili članovi zvončarskih grupa: **Vlahov Breg – Korensko**, **Babe i starčevi iz KUD-a Tena Đakovo**, **Munski zvončari**, **Sovinjski pusti**, **Žejanski zvončari**, **Ćićski zgončari**, **Zametski**, **Kukuljanski** i **Brgujski zvončari**, **Vrbišće Šjeme iz Ilirske Bistrice**, **Frlanski zvončari**, **Grobnički dondolaši**, **Koranti – Hajdine** te **Halubajski** i **Brežanski** zvončari.

**U park ispred zgrade Općine Matulji** u subotu je postavljen i **QR kod pomoću kojeg se kreće u avanturu otkrivanja** **Tradicijskih zvončarskih pusnih ophoda**s kojima se program nastavlja **u nedjelju, ponedjeljak i utorak**. Tradicija potpomognuta multimedijalnim sadržajem omogućiti će svim zainteresiranim pratiteljima zvončarskih pohoda autentičan kulturni događaj kroz koji će iskusiti gostoprimstvo domaćina i vidjeti zvončare u svojim autentičnim okruženjima.

**U nedjelju** **između 9 i 18 sati** posjetitelji će se moći pridružitipohodu **Mučićeveh zvončari**, **u ponedjeljak** **u isto vrijeme** pohodu **Brežanskeh zvončari** po Bregeh i pohodu **Rukavačkeh zvončari** po Kućeloven komune, a **u utorak** **također od 9 do 18 sati** Pohodu **Rukavačkeh zvončari** po Rukavce, **Zvonejskeh zvončari** po Zalukah i Zvonejsken komune, pohodu **Munskeh zvončari** po Žejanah, Maleh i Veleh Munah te u pohodu **Žejanskeh zvončari** na Male i Vele Mune i po Žejanah.

**QR kod**,pomoću kojeg se dolazi dosvih informacija o zvončarskim putovima, **dostupan je i na internetskoj stranici Općine Matulji: *matulji.hr***.

*Zvona su spona* program je susjedstva Matulji Europske prijestolnice kulture u kojem sudjeluju dvadeset i dva mjesna odbora Općine Matulji, kulturne udruge Općine Matulji, 10 zvončarskih tradicijskih grupa s liste nematerijalne kulturne baštine svijeta i maškarane udruge s područja općine Matulji.

Unaprijed zahvaljujem **na objavi.**

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42